
Az atomhalál árnyékában. Hiroshimától Vietnamig

Dolgozatom témájául a hidegháború azon időszakát választottam, amely a világtörténelem alakulását jelentősen befolyásolta, időszakos egyensúlyt teremtve a nagyhatalmi erőviszonyok rendezésében.
Az Amerikai Egyesült Államok és Szovjetunió között, a világháború befejezése pillanatában már érzékelhető feszültség állt fenn, pedig egy oldalon harcoltak a tengelyhatalmak ellen. Az elkövetkező pár évben - a hitleri Németország legyőzése után - a világ egyensúlyának megrendülését újra stabilizálta e két nagyhatalom, és olyan követelésekkel lépett fel, amelyek az egész világra nagy hatással lehettek volna. Miután a szovjet Vörös Hadsereg „felszabadította” Kelet- és Közép Európát, átmenetileg lehetőség látszott arra, hogy független államok jöhessenek létre a háború pusztítása után, de ez nem következett be. A szovjet vezetés nem tartotta „megfelelőnek”, hogy a frissen felszabadított államokban felügyelet híján, a volt diktatórikus rendszer maradványai, újra egy totalitárius államot hozzanak létre. Ezért felügyelet, majd az Európában tartózkodó Vörös Hadsereg alakulatainak segítségével megszállás alá vonta ezeket az országokat.
A kelet-közép-európai országok megszállásán kívül további feszültséget generált a nukleáris hadviselés lehetőségének folyamatos napirenden tartása. Az Egyesült Államok saját atomfegyver programjának folyamatos fejlődése, valamint az, hogy végrehajtotta a világtörténelem első két atomcsapását, a hatalmi viszonyokban és a világ rendjében drasztikus változásokat eredményezett, és nyilvánvaló volt, hogy nem fog válaszlépés nélkül maradni. A szovjet vezetés ezt fenyegetésnek, provokációnak találta, és hogy a hatalmi egyensúly újra stabilizálva legyen - nem utolsósorban a válaszcsapás képességének megteremtésére - saját atomprogramját felgyorsította, és rövid időn belül saját arzenált hozott létre.
Így kezdetét vette a „hidegháború”, ami alatt közvetlen összecsapás nem zajlott a kétpólusú világ vezető államai között, ellenben számos „forró pont” alakult ki, amelyekben viszont mindkét vezető nagyhatalom érzékeltette jelenlétét.




